בראיון שהעניק למגזין גרמני אמר סבסטיאן קורץ כי "התוכנית הממשלתית שלנו מדברת על מחוייבות ברורה לקיומה של מדינת ישראל".

לאחר שממשלת ישראל הודיעה כי לא תשתף פעולה עם שרי ממשלת אוסטריה מטעם "מפלגת החירות" שהואשמה בעבר באנטישמיות, מנסה הקנצלר החדש לקרב בין הממשלות.

בראיון שהעניק למגזין הגרמני "בילד אם סונטג" נשאל סבסטיאן קורץ על סירובה של ממשלת ישראל לשתף פעולה עם חלק מממשלתו, ואמר כי "אעשה הכל על מנת לשנות את הדעות הקדומות בישראל כלפי מפלגת החירות".

קורץ גם התייחס לחלקה של אוסטריה בשואה, ואמר כי "אוסטריה הכירה בשיתוף הפעולה שלה בטרור שהפעיל המשטר הנאצי מאוחר מדי. האחריות של הדור שלי היא לעולם לא לשכוח את השואה".

כאשר נשאל על הצהרתו של נשיא ארה"ב דונלד טראמפ בה הכיר בירושלים כבירת ישראל, והודיע על הכוונה להעביר את השגרירות האמריקאית לירושלים, אמר קורץ כי "עתידה ומעמדה של ירושלים צריך להיקבע באמצעות משא ומתן בין כל הצדדים המעורבים".

בנושאים נוספים עליהם נשאל בראיון, הגיב קורץ בתקיפות והודיע כי אוסטריה תחת הנהגתו מתנגדת לכניסת מהגרים נוספים לאירופה. "להכריח מדינות לקבל מהגרים נוספים, לא מקדם את אירופה. אין שום הגיון בהמשך הדיון הזה. אם נמשיך בדרך הזו, אנו נחלק את האיחוד האירופי, והמדינות החברות יחליטו בעצמן כמה מהגרים לקבל. המכסות שנקבעו אינן רלוונטיות, מאחר והמהגרים אינם רוצים להגיע למדינות כמו בולגריה או הונגריה, אלא לגרמניה, אוסטריה או שבדיה", אמר קורץ.

הוא גם הודיע כי אוסטריה מתנגדת בחריפות לקבלתה של טורקיה כחברה באיחוד האירופי. "טורקיה עוברת תהליך חמור של הפרת זכויות אדם, זכויות יסוד וחירויות. אני לא מקבל את זה שהאיחוד האירופי מביט ומעמיד פנים כי דבר לא קורה. מנקודת מבטי אין לטורקיה מקום באיחוד האירופי, במיוחד לאור המדיניות של השנים האחרונות", הוסיף קורץ.



